EUROOPA KOMISJON Brüssel,5.1.2023 COM(2023) 3 final KOMISJONI ARUANNE EUROOPA PARLAMENDILE JA NÕUKOGULE Vahemere lääneosa käsitleva algatuse rakendamise kohta



1.Sissejuhatus – taust 2017. aasta aprillis võttis komisjon vastu teatise „Vahemere lääneosa sinise majanduse kestlikku arengut käsitlev algatus“ (edaspidi „WestMEDi algatus“ või „algatus“) koos algatuse tegevusraamistikuga. Sama aasta novembris Napolis toimunud ministrite konverentsil kiitsid kümme osalevat riiki – viis ELi liikmesriiki (Hispaania, Itaalia, Malta, Portugal ja Prantsusmaa) ning viis lõunapoolset partnerriiki (Alžeeria, Liibüa, Maroko, Mauritaania ja Tuneesia) – algatuse ametlikult heaks. Algatus tuleneb otseselt Euroopa – Vahemere piirkonna ministrite avaldusest sinise majanduse kohta , mis võeti vastu 2015. aasta novembris toimunud Vahemere Liidu konverentsil. Konverentsil kutsuti osalevaid riike üles uurima asjakohaste merendusstrateegiate lisaväärtust ja rakendatavust allpiirkonna tasandil. Algatus tugineb ka kümne osaleva riigi aastaid kestnud 5 + 5 dialoogile. WestMEDi algatus on täielikult kooskõlas muude Vahemere piirkonnaga seotud ELi poliitikameetmetega, nagu Euroopa naabruspoliitika. Tegemist on ELi teise mere vesikonna strateegiaga (esimene oli Atlandi ookeani piirkonna merestrateegia), millega edendatakse merendusalast koostööd ulatuslikumal piirkondlikul tasandil. Algatus aitab saavutada eesmärke, mis on püstitatud Vahemere merekeskkonna ja rannikuala kaitse konventsioonis (Barcelona konventsioon), Vahemere tegevuskavas ja Vahemere piirkonna kestliku arengu strateegias 2016–2025. Samuti aitab see täita 2019. aasta detsembris toimunud Barcelona konventsiooni osaliste 21. kohtumisel võetud kohustusi astuda konkreetseid samme Vahemere kaitsmiseks ning toetada piirkonnas kestlikku sinist majandust ja ökoloogilist üleminekut. WestMEDi algatus on oluline ka Vahemere üldise kalanduskomisjoni (GFCM) jaoks ja selle hiljuti vastu võetud 2030. aasta strateegia vaatenurgast. GFCMi strateegias on sätestatud ühine nägemus ja juhtpõhimõtted, et saavutada Vahemere piirkonnas kestlik kalapüük ja vesiviljelus. Kümme riiki on kohustunud tegema Vahemere hüvanguks ühist huvi pakkuvates küsimustes koostööd, keskendudes kolmele eesmärgile: 1) suurendada meresõidu ohutust ja turvalisust, 2) edendada kestliku sinise majanduse kasvu ja töökohtade loomist ning 3) säilitada ökosüsteemid ja elurikkus. Iga eesmärgi puhul on kindlaks määratud hulk prioriteete ja sihipäraseid meetmeid, mis on sätestatud algatuse tegevusraamistikus: 1.rannavalve koostöö (koolitus, suutlikkuse suurendamine, otsingu- ja päästetööd); 2.meresõiduohutus ja merereostusele reageerimine; 3.strateegiline teadustegevus ja innovatsioon; 4.merendusklastrite arendamine; 5.oskuste väljaarendamine ja ringlus; 6.kestlik tarbimine ja tootmine (meretransport, sadamad, mere- ja rannikuturism, merevesiviljelus); 7.mereruumi planeerimine ja rannikuala majandamine; 8.mere- ja merendusalased teadmised; 9.elurikkuse ja mereelupaikade säilitamine; 10.kestliku kalapüügi ja rannikukogukondade arendamine. 2018. aasta detsembris võtsid WestMEDi algatuses osalevate riikide ministrid koos komisjoni ja Vahemere Liiduga Alžiiris vastu avalduse ja tegevuskava, milles rõhutatakse vajadust keskenduda kuuele eespool loetletud kümnest prioriteedist. WestMEDi algatuse olulisust kinnitati Vahemere Liidu ministrite teise avaldusega sinise majanduse kohta, mis võeti vastu 2. veebruaril 2021.

Juhtimine Tegevusraamistiku rakendamist juhib WestMEDi algatuse juhtkomitee, kes tagab operatiivtegevuse koordineerimise, annab juhiseid ja pakub tuge, et tagada algatuse oodatavate tulemuste saavutamine, ning jälgib algatuse elluviimist. Juhtkomiteesse kuuluvad riiklikud koordinaatorid osalevate riikide asjaomastest ministeeriumidest, komisjoni ja Vahemere Liidu esindajad ning vaatlejad. WestMEDi algatuse abimehhanismi rahastatakse Euroopa Merendus-, Kalandus- ja Vesiviljelusfondi (EMKVF) kaudu. Abimehhanismi, mille raames antakse operatiiv-, logistilist ja haldusabi, rakendatakse tihedas koostöös juhtkomitee ja selle tehniliste töörühmadega. Abimehhanism pakub ka praktilist tuge – peamiselt projektipartnerite otsimisel ja projektide väljatöötamisel – oma esindajate kaudu üheksas riiklikus keskuses. Riiklikes keskustes töötavad eksperdid osalevad paljudes võrgustikes, neil on põhjalikud teadmised rahastamisvõimalustest, nad oskavad teha kindlaks suure potentsiaaliga valdkonnad ja aitavad välja töötada projektiideid. Riiklikud keskused annavad konfidentsiaalseid ja kohandatud juhiseid projektide väljatöötamise, rahastamisvõimaluste ja partnerite leidmise kohta ning saavad keskenduda kohalikele prioriteetidele. Aruandekohustus WestMEDi algatust on rakendatud viis aastat. 2017. aasta teatise kohaselt „esitab [komisjon] nõukogule ja Euroopa Parlamendile 2022. aastaks riikide aruannete põhjal aruande selle algatuse rakendamise kohta“. Samuti peab komisjon tagama, et algatus on endiselt kooskõlas kehtivate ELi eesmärkide ja tegevuspõhimõtetega. Selleks tellis komisjon algatuse sõltumatu hindamise, kus vaadeldi algatuse eesmärke ning edusamme ja probleeme. Hindamiseks tehti ülevaatlik uuring. 2.Ülevaatlik uuring Komisjon tellis WestMEDi algatuse rakendamise kohta sõltumatu ülevaatliku uuringu, mis oleks toeks käesoleva aruande koostamisel. 2021. aasta septembris alustas töövõtja tööd, et aidata kindlaks teha, kas algatuse ees- ja sihtmärgid on saavutatud või on vaja neid ajakohastada, et nad sobiksid paremini kokku praeguste prioriteetidega. Töövõtja lähtus neljast peamisest vaatenurgast: strateegiline vaatenurk, juhtimistasandi ja prioriteetide hindamine, algatuse ja abimehhanismi rolli hindamine ning vaatlejate vaatenurk. Uuring tehti ajavahemikul 2021. aasta oktoobrist 2022. aasta aprillini. See hõlmas dokumentide läbivaatamist ning sihtotstarbelist konsultatsiooni, mille raames vesteldi sidusrühmade esindajate, algatuse juhtkomitee liikmete, algatuse kaasesimeeste ja abimehhanismi esindajatega, millega tagati huvitatud isikute täielik esindatus ja geograafiline tasakaal. Enne vestlusi saadeti algatuses osalevatele riikidele küsimustik, millele saadud vastustest oli suur abi ülevaatliku uuringu tegemisel. Komisjon analüüsis enne käesoleva aruande koostamist hoolikalt küsimustiku ja ülevaatliku uuringu kaudu saadud tagasisidet ning konsulteeris algatuse juhtkomiteega. Mitu järeldust ja mitmesugused soovitused on esitatud allpool. 3.Tulemused: tugevad küljed ja vajalikud täiustused Algatus on osutunud viie rakendamisaasta jooksul oma alt-üles lähenemisviisiga kasulikuks valitsustevaheliseks platvormiks, et edendada kestliku sinise majanduse sektoreid Vahemere lääneosas. Algatuses osalevad riigid ja algatuse juhtorgani (juhtkomitee) vaatlejad peavad algatust usaldusväärseks dialoogi- ja koostööfoorumiks. Sidusrühmade konverentsid ja häkatonid on kokku toonud sadu osalejaid asjaomasest piirkonnast. COVID-19 pandeemia raskendas algatuse toimimist ja juhtimist, kuna enamik kohtumisi tuli korraldada virtuaalselt. Tänu algatuse kaaseesistujate jõupingutustele on sellegipoolest tehtud suuri edusamme. Algatuse raames on pidevalt toetatud projekte ja projektiettepanekuid, edukalt loodud kestliku vesiviljeluse ja keskkonnahoidliku laevanduse tehniline töörühm, hangitud teavet CINEA-le delegeeritud asjaomaste EMKFi/EMKVFi projektikonkursside jaoks ning sõlmitud olulisi partnerlusi, allkirjastades vastastikuse mõistmise memorandumid Interregiga ning Vahemere kaubandus- ja tööstuskodade liiduga. Ehkki algatuse teatavaid aspekte saaks parandada (suurendada nähtavust, töötada välja sobivamad näitajad edusammude mõõtmiseks ja selgitada kehtivaid prioriteete), saab seda teha algatuse praeguses juhtimisraamistikus. 3.1.Tugevad küljed ja lisaväärtus WestMEDi algatusega on kaasnenud areng ja edu, mis õigustab selle algatuse loomist ja edasist rakendamist. Algatuse kuus peamist tugevat külge on järgmised: ·dialoog ja pehme diplomaatia, ·koostöö ja partnerlussuhted, ·projektide toetamine, ·teadmiste jagamine,

·tehnilised töörühmad ja liidud ning ·laiem koostöö Vahemere piirkonnas. 3.1.1.Dialoog ja pehme diplomaatia WestMEDi algatus vastab osalevate riikide vajadustele. Algatus on pakkunud tuge peamiselt abimehhanismi kaudu ja pehme diplomaatia raames, mis hõlbustab algatuses osalejate dialoogi ühiste probleemide ja võimaluste üle. Sidusrühmad hindavad kõrgelt osaluspõhist ja kaasavat protsessi. Algatus kajastab edukalt piirkonna vajaduste ja probleemide mitmekesisust. Poliitilise dialoogi ja mõttevahetuse foorumina sõltub algatus suurel määral osalevate riikide kohalike sidusrühmade võrgustiku aktiivsest osalemisest. Algatuse raames korraldatud sidusrühmade konverentsid ja häkatonid, mille peamine eesmärk on olnud hõlbustada projektiideede vahetamist ja edendada konkreetsete projektide väljatöötamist merendussektori piirkondlike sidusrühmade seas, on kindlustanud algatuse positsiooni tõestatud ja tõhusa vahendina, mille abil edendada kontakte nende riikide vahel, kelle koostöövahendid oleksid muidu piiratud või kus esineb poliitilisi pingeid. Algatuse tehniliste töörühmade ja merendusklastrite töö on tublisti aidanud tugevdada dialoogi osalevate riikide ja nende merendusvaldkonna sidusrühmade vahel. 3.1.2.Koostöö ja partnerlussuhted Asjaomaste rahastamisvõimaluste jälgimiseks sinises majanduses on abimehhanismi raames loodud spetsiaalsed vahendid koostööks institutsiooniliste rahastajatega, eelkõige Interregi raames. Ühtekuuluvusfondide 2021.–2027. aasta õigusraamisik sisaldab sõnaselgeid sätteid mere vesikonna strateegiate lõimimise kohta. On koostatud tegevuskava Interregi programmi Euro-MED (2021–2027) ja WestMEDi algatuse meetmete omavaheliseks sidumiseks. See suurendab Vahemere piirkonnas toimuva tegevuse koordineerimist ja aitab luua partnerlusi. Selleks et toetada WestMEDi algatuse ja asjaomaste piirkondlike liitude vahelisi partnerlussuhteid, allkirjastati abimehhanismi raames 2021. aastal vastastikuse mõistmise memorandum Vahemere kaubandus- ja tööstuskodade liiduga. Vastastikuse mõistmise memorandumi eesmärk on luua usaldusväärne koostööraamistik, et edendada sinist majandust, tagada ohutum mereruum ja parandada piirkonnas merenduse juhtimist. Mõned kavandatud meetmetest hõlmavad ühisalgatusi ning dialoogi ja koostöö edendamist. Koostöö kaubandus- ja tööstuskodade liiduga tugevdab algatuse seoseid erasektoriga, mille tulemusel suureneb sidemete loomine ja projekte toetav tegevus. Peale selle hõlbustab vastastikuse mõistmise memorandum teadmussiiret asjaomaste avaliku ja erasektori osalejate vahel. Tulevikus võiks abimehhanismi rakendamisel kaaluda koostöö tõhustamist ja isegi projektiettepanekuid uutelt partneritelt või rahastamisallikatest. Seda võiks teha programmi „Euroopa horisont“, avaliku ja erasektori vahelise ELi kestliku sinise majanduse partnerluse ning ELi missiooni „Meie ookeanide ja veekogude taastamine“ raames, eelkõige seoses 2030. aastaks ellu viidava Vahemere piirkonna juhtalgatusega, mille eesmärk on hoida ära ja likvideerida reostust, säilitada ja taastada merekeskkonna elurikkust ning saavutada kliimaneutraalsus ja sinise majanduse ringluspõhisus. See koostöö aitaks ka asjaomastel sidusrühmadel täita kohustusi, mille nad on võtnud missiooni eesmärkide saavutamiseks. 3.1.3.Projektide toetamine WestMEDi algatuse raames on aidatud osalevatel riikidel töötada välja projektiettepanekuid, millest paljud on olnud rahaliste vahendite saamisel edukad. Riigid on hinnanud seda abi kõrgelt. Seni on algatuse keskne meeskond ja riiklikud keskused aktiivselt toetanud 79 projektiideed, mille koguväärtus on ligikaudu 92 miljonit eurot. Peale selle on viidud algatusega kooskõlla üle 160 projekti, mis hõlmavad umbes 600 partnerit osalevatest riikidest. Näiteid viimasel neljal aastal toetatud oluliste projektide kohta on esitatud tabelis 1. See loetelu ei ole mingil juhul täielik. Nimi Eesmärk Allikas Summa (eurodes) DESTIMED PLUS Rannikuturismi tervikliku planeerimise edendamine Interreg MED 3 076 000 DIGICIRC Ringmajanduse digiteerimise kiirendamine uutes sektorites Euroopa klastrite eestvõtmisel „Horisont 2020“ 3 755 000 PSAMIDES Sadamate käitamise ja merenduse haldamise optimeerimine uuenduslike vahendite abil Interreg MED 2 859 000 LIFE4MEDECA Heite vähendamine Vahemere heitekontrolli piirkonnas Programm LIFE 1 637 000 AFRIMED Vahemere vetikametsa taastamine EMKF 1 858 000 WESTMOPOCO Valmisolek kemikaalireostuse likvideerimiseks Elanikkonnakaitse ja humanitaarabioperatsioonide peadirektoraat 868 000 WestMEDi algatuse auhinnakonkurss

WestMEDi algatuse 2021. aasta auhinnakonkurss oli võimalus tõsta esile ja toetada muid projekte kui need, mida toetati aktiivselt abimehhanismi ja riiklike keskuste kaudu. Eesmärk oli selgitada välja, tuua avalikkuse ette ja tunnustada erakordseid projekte, millega pakutakse uuenduslikke ja ülevõetavaid lahendusi mitmesugustes valdkondades, kajastades algatuse visiooni Vahemere lääneosa jaoks. 2021. aastal osales konkursil 54 huvitavat ja väärtuslikku projekti kummaltki poolt Vahemerd. Võitjaks kuulutati projekt BLUESKILLS (Blue Jobs and Sustainable Economy in the Mediterranean throughout Enhancing Skills and Developing Capacities (sinise majanduse töökohad ja kestlik majandus Vahemere piirkonnas oskuste edendamise ja suutlikkuse suurendamise kaudu)), mida rahastas Itaalia kõrgharidus- ja teadusministeerium ning mille elluviimist juhtis Itaalia riiklik okeanograafia ja rakendusliku geofüüsika instituut. Projektiga parandatakse karjäärivõimalusi sinises majanduses, arendades oskusi, vahetades teadmisi ja väärtustades teadusuuringuid Vahemere kestlikkuse suurendamiseks. Projekti peamine eesmärk on koostada uus õppekava ning suurendada tööalast konkurentsivõimet mere- ja merendussektoris. Auhinnakonkursi finalistid on loetletud tabelis 2. Nimi Eesmärk Allikas Summa (eurodes) BLUESKILLS Karjäärivõimaluste parandamine sinises majanduses Itaalia riiklikud fondid Teave puudub ALŽEERIA STARTUP CHALLENGE Vesiviljeluse ja keskkonnakaitse valdkonnas tegutsevate Alžeeria idufirmade toetamine (rõhuasetusega noortel) Alžeeria riiklikud fondid Teave puudub SICOMAR plus Meresõiduohutuse alane piiriülene koostööprojekt Interregi Prantsusmaa ja Itaalia merendusprogramm 6 688 000 BIOVecQ Itaalia ja Tuneesia teaduskeskuste sinise biotehnoloogia alase kahepoolse koostöö edendamine Interregi Itaalia ja Tuneesia programm 1 722 000 STARFISH 4.0 Uuenduslikud lahendused väikesemahulise kalapüügi ajakohastamiseks ja digiteerimiseks EMKF 1 158 000 EMKVFi 2021. aasta konkurss juhtprojektide jaoks Rahastamise suurendamiseks ja ühtlustamiseks kuulutati 2021. aastal välja esimene EMKVFi konkurss sinise majanduse juhtprojektide jaoks , kus keskenduti mere vesikonnale. See hõlmas eraldi projektikonkurssi WestMEDi algatuses osalevatele riikidele. Projektikonkursil oli tähelepanu keskmes ranniku- ja mereturismi taastamine. Eesmärk oli suurendada ranniku- ja mereturismisektori kui aruka ja vastupanuvõimelise sinise majanduse osa konkurentsivõimet ja kestlikkust. Muu hulgas pöörati tähelepanu ökoturismile, digiteerimisele ning era- ja avaliku sektori investeeringute kaasamisele. Toetust anti kolmele projektile koguväärtusega 2 385 000 eurot ja praegu on käsil nende projektide elluviimine. Nimi Eesmärk ELi toetus (eurodes) ECO-CRUISING FU_TOUR Juhtimis-, merendusalaste ja digioskuste edendamine Vahemere lääneosa turismisektoris, eeskätt VKEde seas 792 177 EU WeMED_NaTOUR Piiriüleste keskkonnasäästlike turismipakettide koostamine, keskendudes looduslikele merealadele / rannikul asuvatele sihtkohtadele 796 683 REBOOT MED Ökoturismi taastamine ja hoogustamine: sinise majanduse tegevuskavu välja töötavate avaliku ja erasektori partnerluste edendamine turismisektori taastamiseks 999 380 3.1.4.Teadmiste jagamine WestMEDi algatus on olnud edukas ja inspireeriv vahend teadmiste jagamiseks. Osalevatel riikidel on olnud võimalus üksteiselt õppida ning jagada parimaid tavasid ja usaldusväärseid meetodeid poliitika kujundamiseks, mis on viinud kestlikuma sinise majanduseni. Üks ilmekas näide sellest on Alžeeria sinise majanduse strateegia. 2021. aastal sai Alžeeriast esimene riik Vahemere lõunapiirkonnas, kellel on järgmiseks kümneks aastaks sinise majanduse strateegia. Selles strateegias on kindlaks määratud vajadused, teemad, tegevused ja prioriteetsed meetmed, millega tuleb tegeleda, et kujundada välja terviklik ja kestlik meremajandus, mis toob kasu kõigile. Strateegia hõlmab ka sinise majanduse piiriüleseid aspekte. Alžeeria sinise majanduse strateegia väljatöötamisel saadi inspiratsiooni WestMEDi algatusest ning ideedest ja eesmärkidest, mida arutati mitmesugustel mitmetasandilistel üritustel ning piirkonna partnerite, ministeeriumide ja juhtkomiteede seas. Konkreetset tuge selles protsessis pakuti ka WestMEDi algatuse abimehhanismi kaudu. Alžeeria riiklik keskus ja abimehhanism mängisid tähtsat rolli ning aitasid riigi ametiasutustel strateegiat viimistleda ja tutvustada. EL toetab strateegia elluviimist, andes sinise majanduse arendamiseks Alžeerias 22 miljonit eurot. Alžeeria sinise majanduse strateegia on täielikult lõimitud Alžeeria valitsuse üldisesse visiooni ning aitab saavutada WestMEDi algatuse ja Vahemere Liidu eesmärke. Lõppkokkuvõttes võib Alžeeria sinise majanduse strateegia innustada teisi riike koostama sarnaseid strateegiaid. Näiteks Tuneesia töötab praegu välja strateegiat, mis peaks vastu võetama 2022. aastal. 3.1.5.Tehnilised töörühmad ja liidud 2020. aastal loodi WestMEDi algatuse raames keskkonnahoidliku laevanduse tehniline töörühm. Töörühma juhivad Itaalia ja Maroko riiklikud keskused ning sinna kuuluvad eksperdid, spetsialistid ja esindajad kõigist WestMEDi algatuses osalevatest riikidest. Töörühm on kindlaks määranud kolm põhimeedet säästva meretranspordi ja alternatiivkütuste valdkonnas: I)hinnata kujunemisjärgus tehnoloogiat ja uuenduslikke mudeleid,

II)luua meresadamate kui energiakogukondade võrgustik ning III)aidata edendada kaubanduslikel eesmärkidel kasutatavate laevade kohandamist. 2021. aastal loodi kestliku vesiviljeluse tehniline töörühm (AquaWest), et toetada uuenduslike kestlike vesiviljelustavade kasutuselevõttu Vahemere läänepiirkonnas. Töörühm keskendub WestMEDi algatuse lõunapoolsete riikide vajadustele ja võimalustele, võimaldades neil riikidel kasu saada piirkonnas praegu rakendatavatest uuenduslikest tavadest. Töörühm koosneb mitmest kõrgest poliitikakujundajast ja vesiviljelussektori organsatsioonide esindajast ning seda juhib Alžeeria riiklik keskus. Töörühma peamised eesmärgid on I)edendada teadmiste jagamist; II)hõlbustada poliitika kujundamist; III)soodustada sidusrühmade koostööd; IV)teha kindlaks rahastamisvõimalused ning V)hallata teabejagamisplatvormi. 2021. aastal kirjutati Itaalias alla otsusele luua merendusklastrite võrgustik, mida juhib Tuneesia klaster. Võrgustiku peamised eesmärgid on I)ergutada arutelu ning teadmiste ja tavade vahetamist klastrite seas; II)hoogustada Vahemere lõunapiirkonnas tehtava tihedama koostöö kaudu selle piirkonna merendusklastrite arengut; III)edendada Vahemere põhja- ja lõunapiirkonna vahelist suutlikkuse suurendamise alast koostööd, et ajakohastada klastrite haldamise alaseid oskusi; IV)meelitada ligi investeeringuid, eriti erainvesteeringuid uuenduslike VKEde jaoks. 3.1.6.Laiem koostöö Vahemere piirkonnas Lisaks sellele, et WestMEDi algatus on soodustanud ja suurendanud koostööd ja arutelusid algatuses osalevate riikide seas, on algatus kaasa toonud ka laiema koostöö ülejäänud Vahemere piirkonnas. Seda tehakse algatuses mitteosalevate ELi rannikuriikide ja kolmandate riikide koostööprojektide raames. Tabel 4. Näiteid WestMEDi algatuse abimehhanismi kaudu toetatud projektidest, milles osalevad riigid, kes ei ole algatusega ühinenud Nimi Sektor Eesmärk Riigid Allikas Eelarve (eurodes) BLUEfasma Ringmajandus Ringmajanduse põhimõtete lõimimine kalandusse/vesiviljelusse ja ranniku-/mereturismi, et neist saaksid kasu Vahemere saare- ja rannikupiirkonnad Malta, Kreeka, Küpros, Horvaatia, Montenegro Interreg MED 2 812 000 PSAMIDES Sadamad Sadamate käitamise ja merenduse haldamise optimeerimine uuenduslike vahendite abil Prantsusmaa, Hispaania, Kreeka, Montenegro, Horvaatia Interreg MED 2 859 000 ODYSSEA Teadusuuringud ja innovatsioon Vahemere piirkonna vaatlus-/prognoosisüsteemide võrgustikke lõimivate kulutõhusate platvormide käitamine Maroko, Alžeeria, Itaalia, Prantsusmaa, Tuneesia, Hispaania, Egiptus, Portugal, Iisrael, Ühendkuningriik, Saksamaa, Madalmaad, Türgi, Kreeka „Horisont 2020“ 8 399 000 Selleks et kaasata projektide kaudu teisigi Vahemere piirkonna riike, anti 2022. aastal kõigile Vahemere Liidu riikidele esimest korda võimalus osaleda EMKVFi juhtprojektide konkurssidel, mis olid tavaliselt mõeldud vaid WestMEDi algatusega ühinenud riikidele. BlueMedi algatus, mille eesmärk oli tagada heas seisundis ja plastivaba Vahemeri, hõlmas nii ELi riike kui ka kolmandaid riike, sealhulgas WestMEDi algatuses osalejaid. Sellega püüti edendada ühist nägemust heas seisundis ja vastupanuvõimelisest Vahemerest, millega suurendatakse tulevaste põlvkondade sotsiaalset heaolu ja jõukust. Projekti raames koostati Vahemere strateegiline teadusuuringute ja innovatsiooni kava, kus määrati kindlaks peamised probleemid Vahemere piirkonnas, lüngad teadmistes, sinise majanduse kasvu võimaldav tegevus ja oskuste edendamise meetmed eri sektorites.

2022. aastal avaldas komisjon uue juhenddokumendi programmi „Euroopa horisont“ ja Euroopa Regionaalarengu Fondi programmide vahelise koostoime kohta. Nüüd on olemas võimalus kumulatiivseks rahastamiseks, st tegevuse/projekti sama kuluartikli või samade kulutuste jaoks võidakse anda toetust rohkem kui ühest fondist, programmist või vahendist, mis võimaldab rahastada tegevust/projekti 100 % ulatuses. Tulevikus teevad WestMEDi algatuses osalejad koostööd missiooni „Meie ookeanide ja veekogude taastamine 2030. aastaks“ raames rahastatava hiljuti käivitatud koordineerimis- ja toetusmeetme BlueMissionMed elluviijatega. 3.2.Valdkonnad, kus saaks teha täiustusi Kuigi WestMEDi algatuse lisaväärtus on ilmne, on järgmistes valdkondades veel arenguruumi. 3.2.1.Teadlikkuse suurendamine ja nähtavuse parandamine Praegune teavitamisstrateegia on mõnevõrra aegunud. Algatuse logo tuleb kasutada nähtavuse tagamiseks paremini, et selgemalt välja tuua algatuse raames tehtud töö, toimunud areng ja saavutatud edu. Lahendus: täiustada teavitamisstrateegiat ja kasutada paremini WestMEDi logo kui kaubamärki. Kohandatud teavitamisstrateegia aitaks muuta WestMEDi algatuse nähtavamaks. Tegevus ja edusammud oleksid avalikkuse jaoks ilmsemad ja ligipääsetavamad. Selle teavitamisstrateegia võiks välja töötada koostöös ELi delegatsioonidega Vahemere piirkonna kolmandates riikides. Kohandatud teavitamisstrateegia suurendaks nähtavust ja see võib aidata ligi meelitada uusi investeeringuid, samuti võib see suurendada projektide ja toetuste võimendavat mõju nähtavusele ja investeeringutele. Abi oleks tõhusamast kaubamärgi kasutamisest: tuleks välja tuua osalevate riikide positiivsed kogemused, suurendada kaubamärgiga tähistatud projektide haakuvust, leida projektipartnereid, aidata kaubamärgiga tähistatud projektide elluviijatel saada tuge kogu piirkonna valitsuselt ja sidusrühmadelt ning lihtsustada juurdepääsu rahastamisvõimalustele. WestMEDi algatuse puhul tuleks eeskuju võtta edukast Vahemere Liidu kaubamärgi tutvustamise kampaaniast. Täiustatud teavitamisstrateegiat peaks aitama koostada uus abimehhanism. Abimehhanismi eest vastutava konsortsiumi volitustes on sätestatud, et konsortsium peab esitama teavitamisstrateegia ja selle rakendamise tegevuskava, mis vaadatakse läbi iga kuue kuu tagant. Uue abimehhanismi kaudu saab toetada ka logo kui kaubamärgi kasutuselevõttu. See on oluline selleks, et määrata kindlaks, kuidas kasutada projektide ja ühisalgatuste puhul WestMEDi algatuse kaubamärki, mis kinnitab rahastamise taotlemisel algatuse raames saadud heakskiitu. Selged juhised logo kasutamise kohta tagavad, et kõik algatuses osalevad riigid kasutavad logo järjekindlalt. Komisjon saab hõlbustada seda protsessi, jagades teadmisi standardsete juhiste kohta. 3.2.2.Tulemusnäitajate täiustamine Praeguste tulemusnäitajate täiustamise korral suureneks WestMEDi algatuse meetmete edukuse ja ulatuse mõõtmise täpsus. Kui jätta kõrvale poliitika väljatöötamine ja WestMEDi algatuse panus, siis algatuse kümnele prioriteedile vastavad individuaalsed meetmed ei ole seotud kehtivas tegevusraamistikus sätestatud konkreetsete sihtmärkidega. Paljud loetletud sihtmärkidest on liiga ulatuslikud, et seostada neid üksnes algatuse raames ellu viidavate meetmetega. Sihtmärgid on enamjaolt kvantitatiivsed, ehkki paljusid algatuse senistest saavutustest ei ole lihtne mõõta. Lahendus: sõnastada ja võtta vastu alternatiivsed tulemusnäitajad rakendamise jälgimiseks. Läbivaadatud raamistik peaks sisaldama nii kvalitatiivseid kui ka kvantitatiivseid näitajaid. Näitajad peaksid olema asjakohased, kõikehõlmavad ja hõlpsasti jälgitavad ning neist peaks olema kerge aru anda. Asjakohaste aspektide lõimimisega konkreetsetesse näitajatesse tagatakse, et muutusi prioriteetides on lihtne jälgida kõigil juhtimis- ja rakendamistasanditel. Samuti tagatakse sellega, et kõik uued prioriteedid lõimitakse aruandlus- ja järelevalveprotsessidesse. Uue abimehhanismi volitustes on sätestatud ülesanne koostada kriteeriumid ja näitajad mere vesikonna strateegiate meetmete rakendamise ja seonduvate tulemuste jälgimiseks ja mõõtmiseks. See lihtsustab kõnealuse probleemi lahendamist WestMEDi algatuse ning selle tegevusraamistiku ja tegevuskava puhul. 3.2.3.Prioriteetide taaskinnitamine ja ühtlustamine